**Broj: 711-I-1013-M-63/19-03-17**

Zagreb, 12. travnja 2019.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Dominika Paparića, zamjenika općinskog načelnika Općine Lopar, za davanjem mišljenja Povjerenstva,** na 46. sjednici, održanoj 12. travnja 2019.g., daje sljedeće

**MIŠLJENJE**

1. **Na temelju članka 13. stavka 3. ZSSI-a dužnosnik Dalibor Paparić može istovremeno uz profesionalno obnašanje dužnosti zamjenika općinskog načelnika Općine Lopar obavljati edukativnu djelatnost u okviru koje može održati gostujuće predavanje na Veleučilištu Baltazar Zaprešić u Zaprešiću.**

1. **Na temelju članka 13. stavka 4. ZSSI-a dužnosnik je obvezan u izvješću o imovinskom stanju prijaviti Povjerenstvu prihode stečene od obavljanja edukacijske djelatnosti iz točke I. ove izreke, istekom godine u kojoj su prihodi ostvareni.**

Obrazloženje

Zahtjev za davanjem mišljenja Povjerenstva podnio je dužnosnik Dominik Paparić, zamjenik općinskog načelnika Općine Lopar. U knjigama ulazne pošte zahtjev je zaprimljen pod poslovnim brojem: 711-U-1568-M-63/19-01-3 dana 8. travnja 2019. g., povodom kojeg se vodi predmet broj M-63/19.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu odredbi ZSSI-a, stoga je dužnosnik Dominik Paparić povodom obnašanja dužnosti zamjenika općinskog načelnika Općine Lopar obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu dužnosnik Dominik Paparić navodi da dužnost zamjenika općinskog načelnika Općine Lopar obnaša profesionalno, u zasnovanom radnom odnosu, te iznosi da je od Veleučilišta Baltazar Zaprešiću u Zaprešiću dobio poziv za održavanjem gostujućeg predavanja dana 29. travnja 2019.g. na specijalističkom diplomskom studiju Menadžment javnog sektora, na kolegiju Javna dobra i zaštita nacionalnih vrijednosti. Dužnosnik traži mišljenje Povjerenstva može li održati navedeno predavanje.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti.

Stavkom 3. istog članka ZSSI-a propisano je prethodno odobrenje Povjerenstva iz stavka 2. tog članka nije potrebno za obavljanje edukacijske djelatnosti. Stavkom 4. je propisano da su dužnosnici obvezni prijaviti Povjerenstvu prihode iz stavka 2. i 3. tog članka.

Povjerenstvo tumači da održavanje gostujućeg predavanja na Veleučilištu Baltazar Zaprešić u Zaprešiću predstavlja obavljanje edukacijske djelatnost u smislu članka 13. stavka 3. ZSSI-a za koje nije potrebno pribaviti prethodno odobrenje Povjerenstva iz članka 13. stavka 2. ZSSI-a.

Dužnosnik Dominik Paparić stoga, sukladno članku 13. stavku 3. ZSSI-a, može istovremeno uz obnašanje dužnosti zamjenika općinskog načelnika Općine Lopar obavljati navedenu edukacijsku djelatnosti te za navedeno primati naknadu.

Sukladno članku 13. stavku 4. ZSSI-a dužnosnik Dominik Paparić dužan je prijaviti Povjerenstvu prihode koje ostvari obavljanjem edukacijske djelatnosti istekom godine u kojoj su prihodi stečeni, podnošenjem izvješća o imovinskom stanju dužnosnika na važećem obrascu.

Slijedom navedenoga, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Dominik Paparić, elektronička dostava
2. Objava na internetskoj stranici Povjerenstva
3. Pismohrana